b'\n_START_ARTICLE_\nCankarjev bataljon\n_START_PARAGRAPH_\nCankarjev bataljon je bila voja\xc5\xa1ka formacija Narodnoosvobodilne vojske oziroma partizanskih enot v \xc4\x8dasu druge svetovne vojne v Sloveniji. Ustanovljen je bil 5. avgusta 1941 na Jelovici. Sestavljen je bil iz dveh \xc4\x8det: Jeseni\xc5\xa1ke in Jelov\xc5\xa1ke. Prva se je imenovala tudi Cankarjeva in je bila sestavljenega 28., druga pa tudi \xc4\x8deta Ilije Gregori\xc4\x8da, ki so jo ustanovili 29. julija 1941. Cankarjev bataljon je ustanovil Stane \xc5\xbdagar, \xc4\x8dlan glavnega poveljstva slovenskih partizanskih \xc4\x8det in \xc4\x8dlan Komunisti\xc4\x8dne partije Slovenije (KPS). Za poveljnika je bil imenovan s strani KPS znani \xc5\xa1panski borec Jo\xc5\xbee Gregor\xc4\x8di\xc4\x8d, za politi\xc4\x8dnega komisarja pa Ivan Bertoncelj. Cankarjev bataljon je ob nastanku \xc5\xa1tel 120 mo\xc5\xbe, vendar se je nekaj mesecev po nastanku precej zmanj\xc5\xa1al, nato pa pove\xc4\x8dal. Decembra 1941 je \xc5\xa1tel 70 mo\xc5\xbe. Bataljon je 12. decembra 1941 v Rovtah na Gorenjskem iz zasede napadel in skoraj v celoti uni\xc4\x8dil nem\xc5\xa1ko policijsko patruljo, ki je \xc5\xa1tela 52 mo\xc5\xbe. Ubili so 45 mo\xc5\xbe. Decembra je bataljon mobiliziral ve\xc4\x8d kot 400 mo\xc5\xa1kih iz okolice Jesenic, Bohinja in Poljanske doline._NEWLINE_V zvezi z decemberskimi boji velja omeniti \xc5\xa1e spopad v Poljanah na bo\xc5\xbei\xc4\x8dni dan, ko so partizani hoteli prepre\xc4\x8diti preseljevanje doma\xc4\x8dinov, in pa boj na Pasji ravni 27. decembra 1941, kjer je bataljon napadalo okoli 1500 Nemcev. Po celodnevni bitki se je bataljon iz obkolitve pretihotapil v smeri proti Sel\xc5\xa1ki dolini in naprej v Dra\xc5\xbego\xc5\xa1e._NEWLINE_Po teh dogodkih se je \xc5\xa1tevilo borcev bataljona zmanj\xc5\xa1alo na nekaj ve\xc4\x8d kot 200. V treh dneh bojev v vasi Dra\xc5\xbego\xc5\xa1e in njeni okolici (Dra\xc5\xbego\xc5\xa1ka bitka) je bilo med 9. in 11. januarjem 1942 v vasi Dra\xc5\xbego\xc5\xa1e in zatem na Mo\xc5\xa1enjski planini ubitih 21 borcev od 240, 11 pa je bilo ranjenih. Pred nem\xc5\xa1kimi policijskimi in voja\xc5\xa1kimi enotami se je bataljon umaknil v zasne\xc5\xbeena pobo\xc4\x8dja Jelovice in se razdelil.'